Πατ Μπάρκερ

Η **Πατ Μπάρκερ** (αγγλικά: Pat Barker) (γεννήθηκε στις 8 Μαΐου 1943 ) είναι Αγγλίδα συγγραφέας. Έχει λάβει πολυάριθμα βραβεία για τη γραφή της που επικεντρώνεται σε θέματα μνήμης, τραυμάτων, επιβίωσης και αποκατάστασης. Το 1995 κέρδισε το βραβείο Μπούκερ για το μυθιστόρημα *Ο δρόμος των φαντασμάτων.* 

## Βιογραφικά στοιχεία
Η Πατ Μπάρκερ γεννήθηκε ως Πατρίτσια Ντρέικ στη μικρή πόλη Θόρναμπι-ον-Τις, στο βόρειο Γιορκσάιρ το 1943, σε μια οικογένεια εργατικής τάξης. Η ταυτότητα του πατέρα της είναι άγνωστη, μετά τον γάμο της μητέρας της παρέμεινε και μεγάλωσε στην οικογένεια των παππούδων της. Σπούδασε στη Σχολή Οικονομικών του Λονδίνου την περίοδο 1962-65 και στο πανεπιστήμιο του Ντάραμ.

Η Πατ Μπάρκερ πήρε το επώνυμό της από τον σύζυγό της Βρετανό ζωολόγο Ντέιβιντ Μπάρκερ, τον οποίο παντρεύτηκε το 1978 - όταν αυτός πήρε διαζύγιο - αφού ζούσαν μαζί από το 1969. Έμεινε χήρα το 2009 και ζει στο Ντάραμ της Αγγλίας. Η κόρη τους Άννα Μπάρκερ Ραλφ είναι μυθιστοριογράφος. 

## Λογοτεχνικό έργο
Δημοσίευσε το πρώτο της μυθιστόρημα, *Union Street,* το 1982. Πρόκειται για επτά αλληλένδετες ιστορίες για γυναίκες της αγγλικής εργατικής τάξης που ζουν μέσα στη φτώχεια και τη βία. Το 1990 διασκευάστηκε σε ταινία σε σκηνοθεσία Μάρτιν Ριτ και με πρωταγωνιστές την Τζέιν Φόντα και τον Ρόμπερτ Ντε Νίρο.  Ακολούθησαν άλλα δύο βιβλία που, όπως και το πρώτο, εστίαζαν στα προβλήματα των εργαζομένων γυναικών της κατώτερης μεσαίας τάξης, στις σχέσεις τους με τους συντρόφους τους και στο αλκοόλ. 

Η Μπάρκερ έγινε γνωστή για τον κύκλο μυθιστορημάτων *Τριλογία της Αναγέννησης,* μια σειρά από τρία μυθιστορήματα με θέμα τον Α' Παγκόσμιο Πόλεμο: *Ζωντανοί ξανά* (1991), *Το μάτι στην πόρτα* (1993) και *Ο δρόμος των φαντασμάτων* (1995), για το οποίο κέρδισε το βραβείο Μπούκερ. Η ιστορία, η οποία ξεκινά σε ένα νοσοκομείο για τραυματισμένους Βρετανούς αξιωματικούς κατά τη διάρκεια του πολέμου, περιγράφει τις προσπάθειες εκείνων που επέστρεψαν για να επιβιώσουν ψυχολογικά από τον πόλεμο. Αναφέρεται, μεταξύ άλλων, στους Ζίγκφριντ Σασούν, Ρόμπερτ Γκρέιβς και Γουίλφρεντ Όουεν. Βασική έμπνευση για τα έργα ήταν οι εμπειρίες του παππού της κατά τη διάρκεια του πολέμου.

Στη συνέχεια έγραψε το δίτομο μυθιστόρημα *Life Class* (2009) και *Toby's Room* (2012) για μια ομάδα φοιτητών στη Σχολή Καλών Τεχνών Σλέιντ στο Λονδίνο την περίοδο πριν και κατά τη διάρκεια του Α΄ Παγκοσμίου Πολέμου. Το 2018 δημοσίευσε το μυθιστόρημα *Η σιωπή των κοριτσιών* στο οποίο αφηγείται το έπος της Ιλιάδας από την οπτική της Βρισηίδας.

Τον Μάιο του 1997, αναγορεύτηκε επίτιμη διδάκτορας από το Ανοιχτό πανεπιστήμιο. Το 2000, έλαβε τον τίτλο του Διοικητή του Τάγματος της Βρετανικής Αυτοκρατορίας. Το 2001 έλαβε το λογοτεχνικό βραβείο της εφημερίδας *[[Die Welt]]* για το σύνολο του έργου της. 

## Έργα

* *Union Street* (1982)
* *Blow Your House Down* (1984)
* *The Century's Daughter* (1986)
* *The Man Who Wasn't There* (1988)
* Regeneration Trilogy:
** *Regeneration* (1991) (ελλ. μτφ, *Ζωντανοί ξανά*, μτφ: Ηλίας Μαγκλίνης, εκδ. Οδυσσέας, 1996)
** *The Eye in the Door* (1993) (*Το μάτι στην πόρτα*, μτφ: Κατερίνα Καφούρου, εκδ. Οδυσσέας, 1997)
** *The Ghost Road* (1995) (*Ο δρόμος των φαντασμάτων*, μτφ: Μπάμπης Κολώνιας, εκδ. Οδυσσέας, 1998)
* *Another World* (1998)
* *Border Crossing* (2001)
* *Double Vision* (2003)
* *Life Class* (2007)
* *Toby's Room* (2012)
* *Noonday* (2015)
* *The Silence of the Girls* (2018)  (*Η σιωπή των κοριτσιών*, μτφ: Δέσποινα Κανελλοπούλου, εκδ. Αιώρα, 2019)
* *The Women of Troy* (2021)

## Παραπομπές


Κατηγορία:Άγγλοι συγγραφείς